text: Kreativt klatretårn kom flyvende fra start
  15 maj 2017 kl. 19.59
  Mandag blev en tre meter høj træfugl flyttet fra Hansenberg til Tombolapladsen i Kolding.
  Det tre meter høje og fem meter brede træklatretårn er formet som en stor fugl. Det vil i de kommende uger stå midt i Kolding – på Tombolapladsen.
  Erik Bruntse, arkitektstuderende, Aarhus: "Det har været et supergodt projekt for os. Vi fik opgaven, og det har været en rejse som studerende."
  Træfuglen er lavet af tømrerelever fra Hansenberg i samarbejde med arkitektstuderende fra Aarhus.
  - Det har været et supergodt projekt for os. Vi sendte forslaget ind for et år siden, og det har været noget af en tur siden. Vi fik opgaven, og det har været en rejse som studerende, siger en af de arkitektstuderende, Erik Bruntse, i en pressemeddelelse.
  Tårnet er lavet som en del af designkonkurrencen form:BY, der handler om at skabe nye former for byudvikling. Det skal bruges som legeskulptur i forbindelse med Kolding Design Week senere på måneden.
  Det skal forestille en stor fugl efter inspiration fra Koldings byvåben. Tanken er, at det vil inspirere til fri og fantasifuld leg.
  